Diari Oficial de la Generalitat Valenciana


Sumari del DOGV 3742, del 04-05-2000 (2000/3468)

ORDRE de 28 d'abril de 2000, de la Conselleria d'Agricultura, Pesca i Alimentació, per la qual es convoquen eleccions per a la renovació dels consells reguladors de les denominacions de qualitat de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/04/28/(1)/dof/vci/html**

### Dades del document

Número de DOGV
:   3742

Data del DOGV
:   04-05-2000

Secció del DOGV
:   I. DISPOSICIONS GENERALS

Número del document
:   2000/3468


Data del document
:   28-04-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * eleccions
    * denominació d'origen

ORDRE de 28 d'abril de 2000, de la Conselleria d'Agricultura, Pesca i Alimentació, per la qual es convoquen eleccions per a la renovació dels consells reguladors de les denominacions de qualitat de la Comunitat Valenciana. [2000/X3468]
  
Les comunitats autònomes, d'acord amb el que s'estableix en els estatuts d'autonomia corresponents, fixaran la data de convocatòria i el procediment d'elecció dels vocals dels òrgans rectors o consells reguladors de les denominacions d'origen, específiques i genèriques, que afecten l'àmbit territorial exclusiu, regulades per la Llei 25/1970, de 2 de desembre, i pel Decret 835/1972, de 23 de març.
  
Atés que en l'actualitat hi ha quinze d'aquestes denominacions (set d'origen, set d'específiques i la denominació Agricultura Ecològica de la Comunitat Valenciana), tutelades per deu consells reguladors i un comité, raons d'economia, temps, recursos i cronologia futura aconsellen la celebració simultània dels processos electorals respectius.
  
Pel que s'ha exposat, d'acord amb el que es disposa en el paràgraf 5 de l'article 34 del nostre estatut d'autonomia, el Reglament Orgànic i Funcional de la Conselleria d'Agricultura, Pesca i Alimentació, i en ús de les facultats que tinc atribuïdes,
  
ORDENE
  
Capítol I
  
Normes generals
  
Article 1. Convocatòria
  
Es convoquen eleccions per a la renovació dels vocals i posterior constitució dels òrgans rectors o consells reguladors de les denominacions d'origen de vins Alacant, Utiel-Requena i València, Nespres Callosa d'En Sarrià, Raïm de Taula Embossat del Vinalopó, Xufa de València i Kaki de la Ribera del Xúquer, així com de les denominacions específiques Begudes Espirituoses Tradicionals d'Alacant, Xixona i Torró d'Alacant, i Cireres de la Muntanya d'Alacant. Així mateix, es convoca elecció per a la denominació Agricultura Ecològica de la Comunitat Valenciana.
  
Article 2. Legislació aplicable
  
1. El procediment electoral i tots els actes que se'n deriven es regiran per aquesta ordre.
  
2. Supletòriament, serà d'aplicació la Llei Orgànica 5/1985, de 19 de juny, sobre el Règim Electoral General.
  
Article 3. Còmput de terminis i calendari electoral
  
1. El dia de l'entrada en vigor d'aquesta ordre serà el dia D i es computaran els terminis en dies naturals amb referència a aquest.
  
2. En els casos en què coincidisca en diumenge o festiu l'últim dia d'un termini, s'habilita a l'efecte el dia hàbil següent.
  
3. El calendari, en dies naturals, a què ajustaran les seues actuacions la Junta Electoral Central (des d'ara JEC) i les juntes electorals de denominacions (des d'ara JED), així com els terminis per a exposar els censos, proclamar els candidats a vocals, constituir les meses electorals, designar els vocals i suplents, i la proposta i nomenament de presidents, i les altres actuacions, figura en l'annex II.
  
Capítol II
  
Juntes electorals Central i de denominacions
  
Article 4. Juntes electorals
  
Es crea una JEC, única per a totes les denominacions, i onze JED, una per a cada una de les denominacions mencionades en l'article 1.
  
Article 5. Composició de la JEC
  
5.1. La composició de la JEC, que tindrà la seu a València, en la Conselleria d'Agricultura, Pesca i Alimentació, Pl. Polo de Bernabé, 8-baix, 46311 València, serà la següent:
  
5.1.a) President: el director de l'Institut Valencià de Qualitat Agroalimentària.
  
5.1.b) Vocals:
  
- Un representant de cada una de les organitzacions professionals agràries amb implantació en la Comunitat Valenciana i, si s'escau, un representant de cada una de les associacions empresarials, o similars, afectades pel procés electoral, segons les denominacions, amb la conveniència que entre les dues representacions hi haja paritat.
  
- Onze representants, un per cada consell regulador i comité citats en l'article 1.
  
- La cap del Servei Jurídic de la Conselleria d'Agricultura, Pesca i Alimentació.
  
5.1.c) Secretari: el cap del Servei de Promoció a la Qualitat de l'Institut Valencià de Qualitat Agroalimentària.
  
5.2. Per a les propostes de nomenament dels membres que representen les organitzacions professionals agràries o associacions empresarials i similars, seran necessaris els requisits següents:
  
5.2.a) Certificació d'estar inscrita l'organització, o associació, en l'oficina de dipòsit d'estatuts corresponent;
  
5.2.b) Acord de l'òrgan de govern de l'organització, o associació, en què es designe el representant i, si s'escau, els suplents.
  
En el cas que les organitzacions professionals o associacions empresarials i similars estiguen integrades en una altra de rang superior, aquelles no podran designar representant si les de major àmbit el presentaren.
  
5.3. Aquestes propostes de nomenament es presentaran davant l'Institut Valencià de Qualitat Agroalimentària en el termini de cinc dies, D+5. El director de l'Institut efectuarà el nomenament dels vocals dins dels dos dies següents, D+5+2, (D+7).
  
5.4. Als tres dies, D+7+3 (D+10), tindrà lloc la constitució provisional de la JEC, contra la qual es podrà recórrer en el termini de tres dies, D+10+3 (D+13), davant del director mencionat, que resoldrà en els tres dies següents, D+13+3 (D+16), i quedarà definitivament constituïda als dos dies, D+16+2 (D+18).
  
Article 6. Composició de les JED
  
6.1. La composició de les JED, la seu de les quals radicarà en els serveis territorials de la Conselleria d'Agricultura, Pesca i Alimentació de la província on estiga situada la seu del consell regulador respectiu, serà la següent:
  
6.1.a) President: el cap dels serveis territorials de la Conselleria d'Agricultura, Pesca i Alimentació de la província o persona que delegue.
  
6.1.b) Vocals:
  
- Un representant de cada una de les organitzacions professionals agràries amb implantació en la Comunitat Valenciana.
  
- Per a cada una de les denominacions, a més dels anteriors, els següents, tenint en compte en cada denominació la possible existència d'associacions empresarials:
  
\* Denominació d'origen AlAcant:
  
- Un representant de cada una de les associacions empresarials.
  
- Un representant del sector cooperatiu de producció, o siga, dels productors associats en cooperatives o societats agràries de transformació.
  
- Un representant de cellers no inclosos en l'apartat següent.
  
- Un representant de cellers embotelladors.
  
\* Denominació d'origen Utiel-Requena:
  
- Un representant de cada una de les associacions empresarials.
  
- Un representant del sector cooperatiu de producció, o siga, dels productors associats en cooperatives o societats agràries de transformació.
  
- Un representant de cellers no inclosos en l'apartat següent.
  
- Un representant de cellers embotelladors.
  
\* Denominació d'origen ValÈncia:
  
- Dos representants de les associacions empresarials.
  
- Dos representants del sector cooperatiu de producció, o siga, dels productors associats en cooperatives o societats agràries de transformació.
  
- Un representant de cellers no inclosos en l'apartat següent.
  
- Un representant de cellers embotelladors.
  
\* Denominació d'origen NEspRes Callosa d'En Sarrià:
  
- Un representant d'associacions empresarials, siguen o no cooperatives;
  
- Un representant del sector productor.
  
\* Denominació d'origen RAÏM de TAULA EmboSSAT DEL Vinalopó:
  
- Un representant de productors.
  
- Un representant del sector envasament-comercialitzador.
  
\* Denominació d'origen Xufa de ValÈncia:
  
- Un representant d'associacions empresarials.
  
- Un representant del sector de productors.
  
- Un representant del sector d'elaboració, envasament i comercialització de Xufa de València.
  
\* Denominacions Específiques BeGUDEs EspirituosEs Tradicionals d'alAcant:
  
- Un representant del sector d'elaboradors-embotelladors.
  
\* Denominacions Específiques XiXona i TOrró d'alAcant:
  
- Un representant d'elaboradors-envasadors-comercialitzadors.
  
\* Denominació Específica Cireres de la Muntanya d'Alacant:
  
- Un representant dels productors.
  
- Un representant del sector emmagatzemats, condicionador i envasaments.
  
\* Denominació Agricultura EcolÒgica de la Comunitat Valenciana:
  
- Un representant del sector productor.
  
- Un representant d'empreses d'elaboració, envasament o comercialització de productes.
  
- Un representant d'empreses importadores de països tercers, si s'escau.
  
\* Denominació d'origen KAKI DE LA RIBERA DEL XÚQUER:
  
- Un representant dels productors.
  
- Un representant dels emmagatzemadors-manipuladors-comercialitzadors.
  
6.1.c.) Un assessor jurídic adscrit al Servei Jurídic de la Conselleria d'Agricultura, Pesca i Alimentació o un assessor o tècnic jurídic amb destinació en els serveis territorials corresponents mencionats en l'apartat 1 d'aquest article.
  
6.1.d) Secretari: el funcionari amb responsabilitat de comandament que designe el cap dels serveis territorials de la Conselleria d'Agricultura, Pesca i Alimentació de la província.
  
6.2. Per a les propostes de nomenament dels membres que representen les organitzacions professionals agràries, o associacions empresarials, seran necessaris els requisits següents:
  
a) Certificació d'estar inscrita l'organització en l'oficina de dipòsit d'estatuts corresponent;
  
b) Acord de l'òrgan de govern de l'organització, en el qual es designe el representant i, si s'escau, els suplents.
  
En el cas que una organització professional agrària o associació empresarial estiga integrada en una altra de rang superior, aquella no podrà designar representant si la de major àmbit el presentara.
  
6.3. Les propostes de nomenament de candidats a vocals es presentaran davant els serveis territorials de la Conselleria d'Agricultura, Pesca i Alimentació on tinga la seu la JED en el termini de set dies, D+7. El cap dels servei territorial respectiu efectuarà el nomenament dels vocals de les JED dins dels quatre dies següents, D+7+4 (D+11).
  
6.4. Dins dels tres dies següents, D+11+3 (D+14), tindrà lloc la constitució provisional de les JED, contra la qual es podrà recórrer davant la JEC en el termini de tres dies, D+14+3 (D+17). La JEC resoldrà els recursos dins dels dos dies següents, D+17+2 (D+19) i es procedirà a la constitució definitiva de les JED al cap de dos dies, D+19+2 (D+21).
  
Article 7. Funcions de la JEC
  
Les funcions de la JEC seran les següents:
  
1. Dictar instruccions i resoldre les consultes que les JED li plantegen, relatives al procediment electoral, així com atendre l'organització, coordinació i vigilància del compliment de les funcions assignades a aquelles.
  
2. Resoldre els recursos que, si s'escau, eleven les JED en relació amb la proclamació de candidats, la proclamació de vocals electes, la proposta a president de cada consell regulador i els altres recursos que es puguen presentar contra els acords de les JED.
  
3. Resoldre els recursos que es presenten contra les resolucions de les JED en relació amb els llistats d'electors. En cap cas el procés de formació dels llistats quedarà interromput per aquest recurs, que, si s'escau, donarà lloc al fet que es modifique el llistat electoral corresponent en els termes de la resolució recaiguda.
  
Article 8. Funcions de les JED
  
Les funcions de les JED seran les següents:
  
1. Publicar els llistats d'electors inscrits en els diversos registres de la seua denominació, per censos i subzones, si s'escau, i ordenar l'exposició pública d'aquests en el respectiu consell regulador, serveis territorials de la Conselleria d'Agricultura, Pesca i Alimentació, oficines comarcals de la Conselleria d'Agricultura, Pesca i Alimentació, cambres agràries provincials i ajuntaments integrats en les denominacions, si hi haguera inscrits en els registres del consell regulador pertanyents als respectius municipis.
  
2. Resoldre les reclamacions, en primera instància, en relació amb els llistats d'electors i remetre a la JEC els recursos eventualment presentats contra les seues decisions a l'endemà, juntament amb el seu informe.
  
3. Aprovar els llistats definitius.
  
4. Rebre els escrits de presentació de candidats a vocals.
  
5. Proclamar els candidats.
  
6. Designar els membres de les meses electorals.
  
7. Vigilar el correcte desenvolupament de les votacions.
  
8. Proclamar els vocals electes.
  
9. Garantir tot el procés electoral fins a la proposta de president del consell regulador.
  
Capítol III
  
Censos i exposició d'aquests
  
Article 9. Formació dels censos electorals
  
Els censos electorals els hauran d'elaborar els consells reguladors de cada denominació i estaran constituïts pels titulars inscrits en els registres de cada una, com segueix:
  
1. Consells reguladors de les denominacions d'origen ALACANT, UTIEL-REQUENA i VALÈNCIA:
  
- Cens A: constituït per viticultors inscrits en el Registre de Vinyes del Consell Regulador que siguen socis de cooperatives o societats agràries de transformació.
  
- Cens B: constituït per viticultors inscrits en el Registre de Vinyes del Consell Regulador no inclosos en l'apartat anterior.
  
- Cens C: constituït per titulars jurídics de cellers inscrits en el Registre de Cellers del Consell Regulador no inclosos en l'apartat següent.
  
- Cens D: constituït per titulars jurídics de cellers embotelladors inscrits en el Registre del Consell Regulador.
  
2. Consell Regulador de la Denominació d'Origen NESPRES CALLOSA D'EN SARRIÀ:
  
- Cens A: constituït per productors inscrits en el registre corresponent del Consell Regulador.
  
- Cens B: constituït per titulars d'instal·lacions de condicionament, envasament i emmagatzematge inscrits en els registres corresponents.
  
3. Consell Regulador de la Denominació d'Origen RAÏM DE TAULA EMBOSSAT DEL VINALOPÓ:
  
- Cens A: constituït per productors inscrits en el respectiu registre del Consell Regulador.
  
- Cens B: constituït per titulars d'instal·lacions d'emmagatzematge i envasament inscrits en els registres del Consell Regulador.
  
4. Consell Regulador de la Denominació d'Origen XUFA DE VALÈNCIA:
  
- Cens A: constituït per productors de xufa inscrits en el respectiu registre del Consell Regulador.
  
- Cens B: integrat per elaboradors, envasadors, comercialitzadors i expenedors de Xufa de València inscrits en el respectiu registre del Consell Regulador. Així mateix, en aquest cens s'inclouran els elaboradors i expenedors d'Orxata de Xufa de València inscrits en el corresponent registre previst en els articles 13.1.c i 28.e del reglament aprovat per Ordre de 10 de gener de 1997, de la Conselleria d'Agricultura i Medi Ambient.
  
5. Consell Regulador de les Denominacions Específiques BEGUDES ESPIRITUOSES TRADICIONALS D'ALACANT:
  
- Cens A: constituït per elaboradors i embotelladors inscrits en el registre corresponent del Consell Regulador.
  
6. Consell Regulador de les Denominacions Específiques XIXONA i TORRÓ D'ALACANT:
  
- Cens A: constituït per elaboradors-envasadors-comercialitzadors inscrits en el corresponent registre del Consell Regulador.
  
- Cens B: integrat per titulars d'empreses envasadores-comercialitzadores que figuren inscrits en el respectiu registre del Consell Regulador.
  
7. Consell Regulador de la Denominació Específica CIRERES DE LA MUNTANYA D'ALACANT:
  
- Cens A: constituït per productors inscrits en el registre corresponent del Consell Regulador.
  
- Cens B: integrat per titulars de plantes d'envasament i manipulació que figuren en l'oportú registre del Consell Regulador.
  
8. Comité d'AGRICULTURA ECOLÒGICA DE LA COMUNITAT VALENCIANA (CAE-CV):
  
- Cens A: productors inscrits en el corresponent registre.
  
- Cens B: empreses d'elaboració, envasament o comercialització inscrites en el registre respectiu.
  
- Cens C: empreses importadores registrades, si s'escau.
  
9. Consell Regulador de la Denominació d'Origen KAKI DE LA RIBERA DEL XÚQUER:
  
- Cens A: productors inscrits en el registre respectiu.
  
- Cens B: indústries d'emmagatzematge-manipulació-comercialització inscrites en el registre corresponent.
  
Article 10. Condicions per a figurar en els respectius censos
  
1. Per a figurar en els censos esmentats en l'article anterior serà imprescindible:
  
a) Estar inscrit en els registres corresponents del consell regulador de què es tracte, abans de la publicació d'aquesta ordre o, en qualsevol cas, que la inscripció s'haja sol·licitat amb anterioritat, amb la comprovació prèvia.
  
b) Estar en ple ús dels seus drets civils.
  
c) Complir els requisits que, sobre això, determine el Reglament del Consell.
  
2. En el cas dels consells reguladors de les denominacions d'origen Alacant, Utiel-Requena i València o altres que puguen assimilar-se, quan un productor titular d'una explotació en tinga una part adherida a cooperatives o societats agràries de transformació i l'altra no, sols tindrà dret a ser elector i elegible en el cens on tinga major superfície. Si aquesta és igual en els censos A i B, sols figurarà en el cens A.
  
3. S'entén com a titular del dret el mateix que figure en els registres del consell regulador.
  
Article 11. Confecció dels censos electorals
  
1. Els censos es presentaran en impresos segons models de l'annex III, i caldrà que hi figuren els titulars per ordre alfabètic del primer cognom, o nom de l'entitat, si es tracta de persones jurídiques.
  
2. També s'admetran llistats informàtics que proporcionen, com a mínim, igual informació i estiguen diligenciats com es preveu en l'annex esmentat.
  
Article 12. Admissió i exposició de censos
  
1. Cada JED, una vegada rebuts dels consells reguladors fins al dia D+22 els censos corresponents en la quantitat d'exemplars necessària per a l'exposició, i després de les comprovacions que estime necessàries, els diligenciarà tots amb les firmes del secretari de la JED i la conformitat del president d'aquesta, dins dels tres dies següents, D+22+3 (D+25), i n'ordenarà la remissió als punts d'exposició durant els dos dies següents, D+25+2 (D+27). L'exposició pública durarà sis dies, D+27+6 (D+33), en els llocs següents: seu del Consell Regulador, serveis territorials de la Conselleria d'Agricultura, Pesca i Alimentació, oficines comarcals de la Conselleria, cooperatives i societats agràries de transformació afectades per aquest procés electoral. Opcionalment es podran exposar en la Cambra Agrària Provincial i ajuntaments de la denominació de què es tracte.
  
2. Durant l'exposició pública podran presentar-se reclamacions davant les JED contra els llistats dels censos electorals, que aquestes resoldran dins dels quatre dies següents, D+33+4 (D+37). Cada JED disposarà de tres dies per a resoldre aquests recursos, D+37+3 (D+40).
  
3. Dins dels tres dies següents, D+40+3 (D+43), les JED exposaran els censos definitius en la seu respectiva, i sols es podrà recórrer davant la JEC dins dels quatre dies següents, D+43+4 (D+47). Aquesta resoldrà en el termini de dos dies, D+47+2 (D+49).
  
Capítol IV
  
Urnes, sobres i paperetes
  
Article 13
  
1. Les urnes per a efectuar la votació seran facilitades pels secretaris dels ajuntaments o homòlegs de les entitats on s'ubiquen meses electorals, a petició de les JED.
  
2. Els sobres i paperetes seran facilitats per les JED a les meses electorals del seu consell regulador i n'hauran de rebre un rebut firmat pel president.
  
Quan aquest material haja estat elaborat per les candidatures, haurà de ser visat o autoritzat, abans de l'entrega, per la JED respectiva.
  
Article 14. Identificació de les urnes i paperetes
  
1. En cada mesa electoral caldrà que hi haja una urna per a cada grup de votants dels determinats en l'article 9, amb els distintius CENS A, CENS B i, si s'escau, CENS C i CENS D, segons el que es preveu per a cada consell regulador.
  
2. Les paperetes i els sobres respectius es confeccionaran en diferents colors: blanc per al CENS A, groc per al CENS B, verd per al CENS C i rosa per al CENS D.
  
3. La JEC, atenent a raons d'economia o rapidesa, podrà variar els colors abans expressats o la seua tonalitat.
  
4. En cap cas el nombre de sobres i paperetes per cens rebuts de cada JED pels presidents de mesa serà inferior al doble dels seus electors.
  
Article 15. Contingut de les paperetes
  
1. Les paperetes electorals expressaran la denominació i, si s'escau, la sigla i/o emblema de l'organització, associació, federació, coalició o agrupació d'electors de la candidatura, amb el nom i cognoms, o la raó social, dels candidats i dels suplents, segons l'ordre de col·locació.
  
2. En cada papereta constaran com a màxim tants candidats com vocals corresponguen al grup en què es vote, segons s'especifica en l'annex I, i també podrà contenir fins a un nombre igual de suplents, segons el nombre d'elegibles del cens corresponent.
  
Capítol V
  
Presentació de candidats i forma de proclamació
  
Article 16. Sol·licitud de proclamació i candidatures
  
1. Per a l'elecció dels vocals representatius dels censos a què es refereix l'article 9 d'aquesta ordre, seran electors i elegibles els pertanyents a cada un dels censos.
  
2. Les candidatures per a l'elecció de vocals dels consells reguladors de les denominacions mencionades en l'article 1 que hagen de representar cada un dels censos es presentaran mitjançant sol·licitud de proclamació davant cada JED, en el termini de quatre dies, comptadors a partir de l'exposició dels censos definitius, o siga, fins al dia D+49+3 (D+52), del calendari que figura en l'annex II.
  
3. La representació dels diversos sectors serà com segueix:
  
a) Consells reguladors de les denominacions d'origen ALACANT, UTIEL-REQUENA i VALÈNCIA: la representació dels sectors vitícola (censos A i B) i vinícola (censos C i D) estarà composta per igual nombre de vocals. Aquest nombre serà el que figura en l'annex I.
  
El nombre de vocals corresponents als censos A i B serà proporcional al nombre d'hectàrees inscrites en el registre de vinyes corresponent a cada un d'ells i no podrà quedar sense representació cap cens en què figuren viticultors inscrits.
  
b) Consell Regulador de la Denominació d'Origen NESPRES CALLOSA D'EN SARRIÀ: la representació dels sectors productor (cens A) i condicionador-envasador-emmagatzemista (cens B) estarà composta per igual nombre de vocals i s'indica en l'annex I.
  
c) Consell Regulador de la Denominació d'Origen RAÏM DE TAULA EMBOSSAT DEL VINALOPÓ: la representació dels sectors productor (cens A) i emmagatzemista-envasador (cens B) estarà composta per igual nombre de vocals i figura en l'annex I.
  
d) Consell Regulador de les Denominacions Específiques BEGUDES ESPIRITUOSES TRADICIONALS D'ALACANT: la representació del sector elaborador-embotellador (cens A) estarà composta pel nombre de vocals que figura en l'annex I.
  
e) Consell Regulador de la Denominació d'Origen XUFA DE VALÈNCIA: la representació del sector productor (cens A) i la del sector elaborador, envasador, comercialitzador o expenedor (cens B) estarà composta per igual nombre de vocals i figura en l'annex I.
  
f) Consell Regulador de les Denominacions Específiques XIXONA i TORRÓ D'ALACANT: la representació del sector elaborador-envasador-comercialitzador (cens A) i la del sector d'envasament-comercialització (cens B) estarà composta per igual nombre de vocals i s'indica en l'annex I.
  
g) Consell Regulador de la Denominació Específica CIRERES DE LA MUNTANYA D'ALACANT: la representació del sector productor (cens A) i del sector magatzemista, condicionador o envasador (cens B) estarà composta per igual nombre de vocals i figura en l'annex I.
  
h) Comité de la denominació AGRICULTURA ECOLÒGICA DE LA COMUNITAT VALENCIANA: la representació del sector productor (cens A), de l'industrial elaborador-comercialitzador (cens B) i, si s'escau, la d'importadors de països tercers (cens C) estarà composta per igual nombre de vocals i figura en l'annex I.
  
i) Consell Regulador de la Denominació d'Origen KAKI DE LA RIBERA DEL XÚQUER: la representació del sector productor (cens A) i del sector emmagatzemista-manipulador-comercialitzador estarà composta pels vocals indicats en l'annex I.
  
Article 17. Presentació de candidatures
  
Podran proposar candidatures:
  
a) Per als censos de productors agraris indicats en els consells reguladors de l'article 9 que els prevegen, les organitzacions professionals agràries implantades en la Comunitat Valenciana en col·laboració, si s'escau, amb les cooperatives, les unions o federacions d'aquestes, així com les agrupacions d'electors que estiguen avalades per un mínim del 5 per cent del total del cens de què es tracte.
  
b) Per als censos distints dels de productors agraris, i sempre que estiguen implantades en les zones de producció quan aquestes estiguen previstes en el respectiu reglament del consell regulador, les associacions empresarials i les cooperatives, a través dels seus òrgans de representació. Així mateix, les agrupacions d'electors que siguen avalades pel cinc per cent, almenys, del total d'electors del cens respectiu.
  
Article 18. Requisits de les candidatures
  
1. Les llistes es presentaran davant les JED corresponents i s'expressarà clarament les dades següents:
  
a) denominació de l'entitat (associació, organització, federació o agrupació) que les proposa;
  
b) nom i cognoms o raó social dels candidats que s'hi inclouen;
  
c) ordre de col·locació dels candidats i els suplents dins de cada llista.
  
2. La Secretaria de la JED diligenciarà les llistes presentades, farà constar la data i hora de presentació, i n'expedirà un rebut, si li és sol·licitat. Així mateix, adjudicarà a cada llista un número d'ordre de presentació.
  
3. Les llistes es presentaran acompanyades de declaracions d'acceptació de les candidatures, subscrites pels candidats, que hauran de complir les condicions d'elegibilitat. En el cas de funcionaris, aquests hauran de presentar la seua compatibilitat, que es determinarà segons allò que es disposa en la Llei 53/1984, de 26 de desembre, i el Decret 60/1985, de 13 de maig, de la Generalitat Valenciana.
  
4. Serà requisit indispensable per a l'admissió de les candidatures per la JED corresponent el nomenament, per a cada llista, d'un representant, candidat o no, amb domicili en la població on tinga la seu aquella. Aquest representant serà l'encarregat de totes les gestions de la respectiva candidatura davant les juntes electorals, així com de rebre totes les notificacions que aquestes puguen practicar. La Secretaria de la JED farà constar aquest domicili en el moment de presentació de les candidatures.
  
Article 19. Limitacions
  
1. Cap organització integrada en una altra superior no podrà presentar llista pròpia de candidats si la ha presentada la de major àmbit. No la podrà presentar tampoc cap associació empresarial federada o coalitzada si la presentara la respectiva federació o coalició.
  
2. Cap organització no podrà presentar més d'una llista de candidats per al mateix cens. En cas contrari seran rebutjades totes.
  
3. Les llistes que presenten les organitzacions professionals agràries, les associacions empresarials i, si s'escau, les federacions de cooperatives hauran d'estar subscrites pels qui n'exercisquen la representació, d'acord amb els seus estatuts.
  
4. Les candidatures de les agrupacions d'electors seran representades pels seus promotors. S'acreditarà la identitat dels firmants davant la JED corresponent, la qual comprovarà si les propostes i els adherits figuren en el cens respectiu.
  
5. En la presentació de les candidatures no podran utilitzar-se símbols o identificacions pròpies dels partits polítics.
  
Article 20. Proclamació de les candidatures
  
Finalitzat el termini de presentació de candidatures, D+52, i passats dos dies, D+52+2 (D+54), aquestes seran proclamades per les JED, llevat de causa d'inelegibilitat o no inclusió en el cens, circumstàncies que, denunciades o apreciades per la JED, suposaran l'exclusió del candidat o candidats.
  
Article 21. Exposició pública i reclamacions
  
1. Una vegada proclamades les diverses candidatures el dia D+54, cada JED n'acordarà l'exposició pública en la seua seu durant dos dies, D+54+2 (D+56).
  
2. Durant l'exposició pública i dins dels dos dies següents, D+56+2 (D+58), podran presentar-se recursos contra la proclamació de candidatures davant la JEC, que haurà de resoldre en els tres dies següents, D+58+3 (D+61), i haurà de comunicar la resolució corresponent el mateix dia o l'endemà, D+61+1 (D+62) a les JED i als representants de les candidatures corresponents.
  
Capítol VI
  
Constitució de meses electorals, votacions i escrutini
  
Article 22. Composició de les meses electorals
  
1. Es constituiran meses electorals per a realitzar la votació, conservar l'ordre, realitzar l'escrutini i vetlar per la puresa del sufragi. Cada mesa electoral estarà formada per un president i dos adjunts designats per les JED mitjançant sorteig públic el dia D+62+1 (D+63) entre els electors. Es nomenaran suplents, tant per al president com per als adjunts, pel mateix procediment, si això és possible per la quantia del cens. En el cas que algun dels designats és proclamat candidat a vocal, la JED n'elegirà el substitut pel mateix procediment.
  
2. La fixació de meses electorals podrà determinar-se per sorteig entre un nombre reduït d'electors presentats per entitats diverses com ara organitzacions de productors agraris, candidatures, cooperatives, etc. a fi de facilitar el procés electoral.
  
Article 23. Comunicació del nomenament i recursos
  
1. La condició de membre d'una mesa electoral tindrà caràcter obligatori. Una vegada realitzat el sorteig, es comunicarà als interessats el dia D+63+2 (D+65) perquè en el termini de tres dies, D+65+3 (D+68), puguen al·legar excusa documentalment justificada que n'impedisca l'acceptació. La JED corresponent resoldrà definitivament, sense ulterior recurs, en el termini dels tres dies, D+68. La no-acceptació injustificada podrà sancionar-se amb cinc anys d'inhabilitació per a ser vocal.
  
2. Si la causa impeditiva sobrevinguera després, l'avís es realitzarà immediatament i sempre abans de l'hora de constitució de la mesa electoral. En aquest cas, la JED resoldrà igualment de manera immediata.
  
3. Si algun dels components de la mesa no compareguera en el moment de la constitució, qui d'ells ho faça ho posarà en coneixement de la JED corresponent, que podrà designar lliurement les persones més idònies per a garantir el bon ordre de l'elecció i l'escrutini, si tampoc hagueren comparegut prou membres per a constituir la mesa.
  
Article 24. Els interventors
  
1. Els representants de cada candidatura podran proposar la designació de dos interventors fins al dia D+56, segons s'indica en l'annex II, davant cada JED.
  
2. Els interventors formaran part de les meses electorals i podran presenciar la votació i l'escrutini. Igualment, firmaran les actes de constitució de la mesa i de l'escrutini.
  
3. Els interventors hauran de ser electors de la seua mesa electoral i no candidats, tret d'impossibilitat al·legada i apreciada per les JED, a causa del reduït nombre d'electors del cens respectiu.
  
4. Les JED expediran, en tot cas, les oportunes credencials perquè aquests acrediten la seua condició davant la mesa electoral.
  
Article 25. Nombre i lloc de les meses electorals
  
El nombre de meses electorals i la seua ubicació per cada una de les seccions existents serà fixat per la JED corresponent, atenent al fet que tots els electors disposen de les majors facilitats possibles per a exercir el seu dret al vot. En qualsevol cas, caldrà atenir-se al que es preveu en la secció II del capítol III, relativa a meses i seccions electorals, de la Llei Orgànica 5/1985, de 19 de juny, de Règim Electoral General.
  
Article 26. Constitució de les meses electorals
  
1. El president i els dos adjunts de cada mesa electoral, així com els suplents, es reuniran a les nou hores del dia D+72 en el local designat.
  
2. Si el president no acudira, el substituirà el seu suplent, i si falta aquest, el primer adjunt i el segon adjunt, per aquest ordre. Els adjunts que ocuparen la presidència o que no acudiren seran substituïts pels seus suplents.
  
3. En cap cas podrà constituir-se la mesa sense la presència d'un president i dos adjunts.
  
4. A les nou hores i mitja el president estendrà l'acta de constitució de la mesa firmada per ell, els adjunts i els interventors, si n'hi haguera. En l'acta s'expressarà necessàriament el nom del president i els adjunts que formen la mesa i la relació d'interventors, si n'hi haguera, amb indicació de la candidatura que representen.
  
5. Així mateix, es farà constar qualsevol incident que afecte el bon ordre en els locals, juntament amb el nom i cognoms de qui l'haguera alterat.
  
6. El president de la mesa tindrà, dins del local, autoritat plena per a mantenir l'ordre, assegurar la llibertat dels electors i vetlar per l'observança de la llei.
  
Article 27. Documentació de les meses electorals
  
1. La documentació que emplenaran les respectives meses electorals, i que remetran a la seua JED, serà la següent:
  
a) L'acta de constitució de la mesa.
  
b) La relació dels interventors presentats.
  
c) L'acta d'escrutini, amb indicació dels certificats expedits.
  
d) La certificació de l'acta d'escrutini.
  
2. La remesa dels tres primers documents serà en sobre tancat.
  
Article 28. Inici i final de la votació
  
1. Una vegada estesa l'acta de constitució de la mesa, la votació s'iniciarà a les deu hores del dia D+72 i continuarà, sense interrupció, fins a les vint hores, tret que abans d'aquesta hora haja votat el cent per cent del cens. En aquest cas es donarà per conclosa la votació i es podrà continuar el procés segons els articles 33 a 37, els dos inclosos.
  
2. Solament per causa de força major no començarà o se suspendrà, una vegada començat, l'acte de votació, sempre sota la responsabilitat del president de la mesa. Aquest resoldrà sobre això en un escrit raonat que enviarà el mateix dia de la votació immediatament després d'estendre'l, en mà, per correu certificat o qualsevol altre mitjà vàlid en dret que permeta deixar constància de la recepció, a la JED perquè aquesta comprove la certesa dels motius i declare allò procedent, amb l'exigència, fins i tot, de les responsabilitats que pertocaren. Una còpia de l'escrit quedarà en poder del president de la mesa.
  
3. En cas de suspensió de la votació no es tindran en compte els vots emesos ni es procedirà a l'escrutini. El president ordenarà la destrucció dels sobres amb les paperetes dipositats en l'urna i consignarà aquesta qüestió en l'escrit a què es refereix l'apartat anterior.
  
Article 29. Prohibició de propaganda i auxili dels cossos i forces de seguretat de l'Estat.
  
1. Ni en els locals electorals ni en les seues immediacions podrà utilitzar-se propaganda de cap gènere a favor de cap candidatura. Tampoc es podran formar grups susceptibles d'entorpir, dificultar o coaccionar el lliure exercici del dret de vot.
  
2. El president de la mesa, a fi de garantir el lliure desenvolupament de la votació, prendrà totes les mesures que estime convenients i podrà recórrer, fins i tot, en cas necessari, a les forces i cossos de seguretat de l'Estat i de la Policia Autonòmica o Local, que li prestaran, dins i fora dels locals, els auxilis que requerisca, a l'empara de la legislació sobre règim electoral general.
  
Article 30. Exercici del dret de vot
  
El dret a votar s'exercirà després d'acreditar la inscripció de l'elector en les llistes certificades del cens i la verificació de la seua identitat, mitjançant l'exhibició del seu document nacional d'identitat, passaport o permís de conduir.
  
La representació dels electors que siguen persones jurídiques s'acreditarà mitjançant documentació fefaent.
  
Article 31. Inici de la votació
  
La votació serà personal, lliure i secreta, i el president n'anunciarà l'inici amb les paraules «Empieza la votación» o «Comença la votació».
  
Article 32. Desenvolupament de la votació
  
1. Els electors s'aproximaran un a un a la mesa i manifestaran el seu nom i cognoms, o el de l'entitat que representen. Després que els adjunts i, si s'escau, els interventors comproven en les llistes dels censos la inclusió del votant i la seua identitat, i després d'anotar que es presenta a votar, l'elector entregarà en pròpia mà al president la papereta introduïda en un sobre del color corresponent.
  
2. El president, a la vista del públic i després d'anunciar el nom de l'elector afegint «vota», dipositarà en l'urna el sobre entregat.
  
Article 33. Acabament de la votació
  
A les vint hores el president anunciarà que va a concloure la votació i no permetrà l'entrada en el local a ningú. Preguntarà si algun dels electors presents no ha votat encara i admetrà els vots dels qui es troben dins del local, i a continuació votaran els membres de la mesa i els interventors, si n'hi haguera, i tots ells firmaran les actes.
  
Article 34. Escrutini
  
Acabada la votació, el president de la mesa electoral la declararà tancada i començarà l'escrutini, en acte públic, amb el desprecintament de cada urna. S'extraurà els sobres un a un, cada papereta del seu sobre i es llegirà en veu alta la denominació de la candidatura. Posarà de manifest cada papereta, una vegada llegida, a la resta de la mesa i al públic, i al final es confrontarà el nombre total de paperetes amb el de votants anotats.
  
Article 35. Vots nuls i en blanc
  
1. Són vots nuls:
  
a) Els emesos en sobres o paperetes no oficials, així com els emesos en papereta sense sobre o en sobre que continga més d'una papereta de distinta candidatura o cens. Quan hi haja en el sobre més d'una papereta de la mateixa candidatura, es computarà com un sol vot.
  
b) Els vots emesos en paperetes en què s'haguera modificat, afegit, senyalat o ratllat noms de candidats compresos en ella o se n'haguera alterat l'ordre de col·locació, així com aquelles en què s'haguera produït qualsevol altra alteració.
  
c) Els vots emesos en sobres en què s'haguera produït qualsevol alteració de les indicades en els paràgrafs anteriors.
  
2. Són vots en blanc, però vàlids, aquells sobres que no continguen papereta.
  
Article 36. Acta de l'escrutini
  
1. Fet el recompte de paperetes segons les operacions anteriors, el president preguntarà si hi ha propostes o reclamacions contra l'escrutini. Si no se'n feren, o després de ser resoltes per la majoria de la mesa, s'anunciarà en veu alta el resultat, amb l'especificació del nombre d'electors, el nombre de votants, el de vots en blanc, el de vots nuls, i els vots obtinguts per cada candidatura.
  
2. Concloses aquestes operacions, el president, adjunts i interventors, si n'hi ha, de la mesa, firmaran l'acta de la sessió i escrutini. En aquesta expressaran detalladament el nombre d'electors segons les llistes del cens electoral, el nombre de votants, els vots nuls, els vots vàlids, els vots en blanc i els vots obtinguts per cada candidatura, i consignaran sumàriament les reclamacions o propostes formulades, les resolucions donades per la mesa, i les incidències, si n'hi ha, amb indicació dels noms i cognoms dels qui les van produir.
  
3. Els sobres i les paperetes extretes de les urnes podran destruir-se en presència dels presents, excepte les que hagueren estat objecte de reclamació, que s'uniran a l'acta una vegada rubricades pels membres de la mesa en el revers.
  
Article 37. Publicació dels resultats i remesa de la documentació a les JED
  
1. A continuació s'estendrà una certificació dels resultats i es fixarà en la porta del local en què s'ha realitzat la votació.
  
2. Finalment el president remetrà a la JED el sobre tancat amb l'acta original de l'escrutini, l'acta de constitució de la mesa i la relació d'interventors; i fora del sobre, una certificació de l'escrutini. Aquest sobre tancat serà firmat pels membres de la mesa en la solapa per garantir-ne el contingut.
  
Capítol VII
  
Proclamació de vocals electes i procediment d'elecció
  
del president del consell regulador
  
Article 38. Determinació dels vocals electes
  
Rebuda la documentació en sobre tancat de totes i cada una de les meses electorals, cada JED en procedirà a l'obertura, a l'atribució de vocalies i, si s'escau, suplències segons els articles 163.1 i 164.1 de la Llei Orgànica 5/1985, de 19 de juny, de Règim Electoral General.
  
Article 39. Proclamació dels vocals electes
  
1. La JED, una vegada finalitzada l'assignació de llocs de conformitat amb l'article anterior, i com a màxim als dos dies de la celebració de les votacions, D+72+2 (D+74), procedirà a proclamar en acte públic i a través del seu president, els vocals electes per al consell regulador de la denominació respectiva, publicarà els resultats en la seu de la JED i els remetrà immediatament a la JEC.
  
2. Dins dels tres dies següents, D+74+3 (D+77), es podrà recórrer contra la proclamació dels vocals electes davant la JEC, que resoldrà dins dels quatre dies següents, D+77+4 (D+81), i ho comunicarà a les JED i al recurrent.
  
3. Si no hi haguera recursos, el mateix dia o el següent, (D+77 ó D+78), es remetran les oportunes credencials als candidats electes, a través dels representants de cada candidatura. Si aquests recursos es produïren, la remesa es produiria el dia D+81.
  
Article 40. Constitució del nou consell regulador i elecció de president
  
1. Als tretze dies de la votació, D+72+13 (D+85), el consell regulador en funcions celebrarà l'última sessió plenària, a fi de donar possessió dels seus càrrecs als vocals electes del nou consell regulador. A continuació i en la mateixa sessió, el president en funcions cridarà els nous vocals electes, que, amb la presentació prèvia de les seues credencials o nomenaments per les institucions, prendran possessió dels seus càrrecs.
  
2. Finalitzada la presa de possessió, es constituirà entre els vocals electes una mesa d'edat encarregada de dirigir la sessió. Actuarà com a president el vocal de major edat i com a secretari el més jove.
  
3. Es procedirà a la presentació de candidats a president del consell regulador segons les normes següents:
  
a) Els vocals electes seran automàticament candidats (podran autopresentar-se o ser presentats per algun altre vocal com a candidat).
  
b) Tres o més vocals electes podran presentar com a candidats persones o entitats jurídiques que estiguen inscrites en algun dels censos i hagen firmat un document d'acceptació.
  
c) En qualsevol cas, les condicions que han de reunir les persones proposades per a president, el sistema d'elecció, etc., estaran condicionades al que es preveja en el reglament de la denominació corresponent.
  
4. Efectuada una única votació s'alçarà acta de l'escrutini en la qual conste el resultat de la votació amb constància del nombre de vots obtinguts per cada candidat.
  
5. El president de la mesa d'edat remetrà l'acta de la votació a l'honorable consellera d'Agricultura, Pesca i Alimentació perquè procedisca al nomenament del president del consell regulador.
  
6. En el cas que el president s'haja elegit entre els vocals, serà substituït pel vocal a qui corresponga, sense oblidar el caràcter qualitatiu del vot del president.
  
DISPOSICIONS ADDICIONALS
  
Primera. Possibilitat de no-celebració de votacions
  
1. Quan es presenten candidatures úniques per a un o diversos censos, podrà no celebrar-se la votació corresponent, sempre que ho acorde la JED i ho ratifique la JEC.
  
2. També podrà no celebrar-se la votació de què es tracte quan així ho pacten i demanen les forces concurrents a la JED respectiva o perquè així ho acorde aquesta per unanimitat, sempre que aquest acord siga ratificat per la JEC.
  
3. En les dos casos de no-celebració de votacions s'atribuirà, a tots els efectes, un grau de participació del cent per cent. Així mateix, aquesta circumstància no obsta per a dur a terme tot el procés fins a la proclamació de vocals electes i elecció del president.
  
Segona. President i secretari
  
Els càrrecs de president i secretari de qualsevol denominació podran recaure en persones que no formen part de candidatures, sempre que així ho acorden els vocals electes per majoria de dos terços, ho proposen a la JED, aquesta ho accepte i la JEC ho ratifique. En qualsevol cas, es respectarà el que es preveu en l'article 40.3.b)
  
Tercera. Personal de les administracions públiques
  
Els càrrecs de president i secretari no podran recaure en personal funcionari o de qualsevol altra índole, en actiu, pertanyent a qualsevol administració pública, ni tan sols en el cas previst en la disposició anterior.
  
Quarta. Vocals tècnics
  
El nomenament de vocals tècnics representants de la Conselleria d'Agricultura, Pesca i Alimentació continua i continuarà vigent mentre no se'n produïsca el cessament o es conferisca nou nomenament. No són vocals electes i el seu nomenament o cessament no segueix les mateixes regles que els vocals electes.
  
Cinquena. Empats
  
Quan es produïsquen empats, l'assignació de vocalies o presidències s'efectuarà per sorteig.
  
Sisena. Règim econòmic del procés electoral
  
Les despeses electorals de caràcter institucional seran a càrrec de la Conselleria d'Agricultura, Pesca i Alimentació, partida pressupostària 94.16.442481.012.76.9, particularment les següents:
  
a) Confecció de sobres i paperetes electorals.
  
b) Propaganda i publicitat directa o indirecta dirigida a promoure la participació.
  
c) Indemnitzacions per raó de servei (dietes, desplaçaments i altres despeses) en les quanties previstes en el Decret 24/1997, d'11.02.1997, del Govern Valencià (DOGV de 17.02.1997), i Ordre de 23.07.1998, de la Conselleria d'Economia, Hisenda i Administració Pública (DOGV de 15.09.1998), d'aplicació a la JEC, a les JED i a les meses electorals.
  
D'aquestes indemnitzacions quedarà exclòs, a càrrec de la consignació d'aquesta ordre, el personal funcionari o d'altra índole, en actiu, de la Conselleria d'Agricultura, Pesca i Alimentació, que desplegue activitats directa o indirectament relacionades amb el procés electoral, quan es duguen a terme en horari de treball.
  
d) Correspondència, franqueig, missatgeria, transport de mercaderies, etc.
  
e) Totes les despeses que siguen necessàries per a l'organització i el bon desenvolupament del procés electoral.
  
DISPOSICIÓ TRANSITÒRIA
  
Fins que no es publiquen oficialment els reglaments respectius, es prorroga la composició actual dels consells reguladors de les següents denominacions reconegudes provisionalment:
  
Denominació d'origen ARRÒS DE VALÈNCIA
  
Indicació Geogràfica Protegida EMBOTIT DE REQUENA
  
Denominació d'Origen CARXOFA DE BENICARLÓ
  
Indicació Geogràfica Protegida CÍTRICS VALENCIANS.
  
DISPOSICIONS FINALS
  
Primera
  
Es faculta el director de l'Institut Valencià de Qualitat Agroalimentària perquè puga dictar les disposicions necessàries per al desplegament i execució d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 28 d'abril de 2000
  
La consellera d'Agricultura, Pesca i Alimentació,
  
M. ÀNGELS RAMON-LLIN I MARTÍNEZ
  
Annex II
  
Calendari electoral
  
D: data d'entrada en vigor de l'ordre.
  
D+5: presentació de candidats a vocals per a la JEC, de representants d'organitzacions professionals, empresarials, cooperatives, etc., davant l'Institut Valencià de Qualitat Agroalimentària de la Conselleria d'Agricultura, Pesca i Alimentació.
  
D+5+2 (D+7): nomenament dels vocals de la JEC pel director de l'Institut Valencià de Qualitat Agroalimentària de la Conselleria d'Agricultura, Pesca i Alimentació.
  
D+7+3 (D+10): constitució provisional de la JEC.
  
D+10+3 (D+13): presentació de possibles recursos davant el director de l'Institut Valencià de Qualitat Agroalimentària de la Conselleria d'Agricultura, Pesca i Alimentació contra la designació de vocals de la JEC.
  
D+7: final del termini de presentació de candidatures a vocals per a cada JED, de representants d'organitzacions professionals agràries, empresarials, cooperatives, etc., davant la direcció territorial de la Conselleria d'Agricultura, Pesca i Alimentació corresponent.
  
D+13+3 (D+16): resolució dels recursos contra la designació de vocals de la JEC.
  
D+16+2 (D+18): constitució definitiva de la JEC.
  
D+7+4 (D+11): nomenament, pels directors dels serveis territorials, dels vocals de les JED, comunicació a aquests i exposició en el tauler d'anuncis de la direcció territorial.
  
D+11+3 (D+14): constitució de les JED.
  
D+14+3 (D+17): final del termini per a interposar recursos contra la constitució de les JED.
  
D+17+2 (D+19): resolució dels recursos per la JEC sobre la composició definitiva de les JED.
  
D+19+2 (D+21): constitució definitiva de les JED.
  
D+22: últim dia d'enviament pels consells reguladors dels censos electorals a les JED.
  
D+22+3 (D+25): data límit per a diligenciar els censos per part del president i secretari de les JED.
  
D+25+2 (D+27): final de termini per a remesa dels censos als punts d'exposició.
  
D+27+6 (D+33): final de termini d'exposició dels censos.
  
D+33+4 (D+37): últim dia per a presentar reclamacions als censos davant les JED.
  
D+37+3 (D+40): final de termini per a resolució de les reclamacions als censos per les JED.
  
D+40+3 (D+43): final de termini per a exposició dels censos definitius per les JED, en la seua seu.
  
D+43+4 (D+47): últim dia per a interposar recurs contra els censos electorals davant la JEC.
  
D+47+2 (D+49): fi del termini per a resoldre per part de la JEC recursos contra els censos electorals, aprovació d'aquests i exposició.
  
D+49+3 (D+52): final de termini per a presentació de candidatures.
  
D+52+2 (D+54): proclamació de candidatures per les JED.
  
D+54+2 (D+56): fi de termini d'exposició de candidatures en la seu de cada JED i proposta d'interventors.
  
D+56+2 (D+58): fi de termini d'interposició de recursos davant la JEC contra les candidatures exposades en les JED.
  
D+58+3 (D+61): límit de resolució per la JEC dels recursos rebuts anteriors.
  
D+61+1 (D+62): termini límit de comunicació per la JEC a les JED de la resolució dels recursos rebuts.
  
D+62+1 (D+63): sorteig públic entre electors per a elegir titulars i suplents de les meses electorals.
  
D+63+2 (D+65): comunicació als interessats de la seua condició de components de les meses.
  
D+65+3 (D+68): límit d'al·legació d'excuses i resolució d'aquestes sobre la no-acceptació com a components de mesa.
  
D+68+4 (D+72): constitució de meses electorals a les 9'00 hores del dia de la votació des de les 10.00 hores fins a les 20.00 hores ininterrompudament.
  
D+72+2 (D+74): límit de proclamació de vocals electes per les JED i remesa a la JEC.
  
D+74+3 (D+77): límit d'interposició de recursos davant la JEC contra vocals electes. Si no hi ha recursos, aquest dia o el següent es remeten credencials per part de les JED als candidats electes, a través dels seus representants.
  
D+77+4 (D+81): límit de resolució de recursos anteriors per part de la JEC i comunicació a les JED i als recurrents. Expedició de les credencials per part de la JEC.
  
D+72+13 (D+85): constitució de nous consells reguladors i elecció de presidents.
  
Annex III
  
CONSELL REGULADOR DE LA DENOMINACIÓ: .......... Full núm.:
  
ELECCIONS PER A RENOVACIÓ DEL CONSELL REGULADOR
  
Zona o subzona:
  
Municipi:
  
CENS (1) ....................
  
- ????????-
  
Número
  
Cognoms i nom del titular o entitat
  
DNI, passaport, carnet de conduir, CIF (empresa) núm.:
  
Adreça
  
Secció
  
Observacions
  
d'ordre
  
Electoral
  
- ??-
  
DILIGÈNCIA: per a fer constar que aquest «Cens provisional» de titulars de (2) \_\_\_\_\_\_\_\_\_\_\_\_\_\_\_\_\_\_\_\_\_\_., compost per ..... fulls numerats, amb un total de ........ censats, va estar exposat al públic en els locals de ....................................... per a presentar reclamacions durant els dies ...... a .........., els dos inclosos.
  
............... ... de ............. de 2000
  
Observació: És convenient que aquesta última DILIGÈNCIA la confeccione el Consell Regulador en forma d'estampilla [tampó] per poder col·locar-la en el lloc adequat de l'últim full i en el nombre d'exemplars que siga necessari. Els fulls intermedis entre el primer i l'últim, que han de numerar-se, basta que porten com a encapçalament aquesta estampilla entre les dues rectes paral·leles horitzontals.
  
(1) Lletra majúscula que procedisca.
  
(2) Expressió literal del cens corresponent.
  
II. AUTORITATS I PERSONAL
  
b) OFERTES D'OCUPACIÓ PÚBLICA,
  
OPOSICIONS I CONCURSOS
  
1. Administració territorial de la Generalitat Valenciana
  
Conselleria de Justícia i Administracions Públiques


Còpia Permalink ELI